अलीगढ मीडिया ब्यूरो,अलीगढ: मण्डलायुक्त अजय दीप सिंह ने आज यहां कमिश्नरी सभागार में अपर आयुक्त फैसल आफताब एवं नगर आयुक्त सत्य प्रकाश पटेल के साथ नगर निगम, सभी नगर पालिका एवं नगर पंचायतों के अधिशासी अधिकारियों द्वारा कराए गये विकास कार्यो, राजस्व वसूली, ऑडिट आपत्तियों का निस्तारण, निकायों को ओडीएफ घोषित करने, अतिक्रमण एवं अवैध कब्जे आदि की समीक्षा करते हुए कहा कि ऑडिट आपत्तियों के बड़ी संख्या में प्रकरण लम्बित हैं इसके निस्तारण में तेजी लाई जाए। उन्होंने कहा कि मेरे संज्ञान में लाया गया है कि कुछ निकायों द्वारा गंभीर प्रवृत्ति के ऑडिट आपत्तियों जिसमें 50 लाख रूपये से अधिक की धनराशि समाहित है की पत्रावली सम्बन्धित पटल द्वारा उपलब्ध नहीं कराई जा रही हैं। उन्होंने कहा कि ऐसी समस्त पत्रावलियों की विस्तृत रिपोर्ट तैयार कर प्रस्तुत की जाएं तथा सम्बन्धित पटल के विरूद्ध अनुशासनात्मक कार्यवाही भी प्रारम्भ कर दी जाए।